Transvalia 3de keer in ry bobaas | Netwerk24
Transvalia 3de keer in ry bobaas
29 Augustus 2018 08:58
Die Hoërskool Transvalia van Vanderbijlpark se gholfspan het verlede week die eerste plek in die Vaaldriehoek-gholfliga beklink.
Hulle het meer as 70 punte voor hul naaste teenstanders geëindig.
Die tiende en laaste toernooi is op die Vaal de Grace-baan net buite Parys gehou.
Van links voor is Aiden Leeb, Nerike Bosch, Kayla Abbott, Jordyn Badenhorst, Dilen de Beer en Walter Berrington (afrigter). Agter is André Fritz (spanbestuurder), JP van Dyk, Ethan Vrey, Durandt Theunissen, Henre Proctor, Martin Papworth en Erich Blome.
“Dis die derde agtereenvolgende jaar dat ’Valia dié groot prestasie behaal,” sê Tiaan Valentine, woordvoerder van die skool.
Transvalia verteenwoordig die Vaaldriehoek-hoërskoleliga dus vir die derde agtereenvolgende jaar by die Noordvaal-eindstryd, waar die beste skole in KwaZulu-Natal ook gaan deelneem.
Aiden Leeb, ’n leerling aan die skool, het die liga met ’n skitterende 68 – vier houe onder die baansyfer – afgesluit.
“Sy gemiddelde houe is ook die beste en hy is nou die Vaaldriehoek se beste hoërskoolspeler in 2018,” sê Valentine.
Boonop is vyf van die agt spelers in die Vaaldriehoek-gholfspan Transvalia-seuns. Hulle is Leeb, Rudie Haasbroek, Ethan Vrey, Martin Papworth en JP van Dyk.
Hulle sal ná die Noordvaal-eindstryd aan die Suid-Afrikaanse hoër­skoletoernooi deelneem en teen die land se beste junior gholfspelers te staan kom.
Meer oor: Vanderbijlpark | Gholf | Skolesport
Suid-Gauteng slaan laaste spyker